Projekt „Põhja-Tartumaa ühendomavalitsuse moodustamine“

**Jõgeva piirkonna ühinemisläbirääkimised**

**Sotsiaal- ja tervishoiuvaldkonna töörühma koosolek**

**PROTOKOLL**

27.09.2016

Jõgeva Vallavalitsus

Algus kl 10.00, lõpp kl 11.30

Osalejad: Eha Vesiko (Torma vald), Marika Kalm (Torma vald), Luule Palmiste (Jõgeva vald), Malle Koppa (Jõgeva vald), Anneli Lääne (Jõgeva linn), Jaanika Eller (Palamuse vald), Katrin Rajamäe (koordinaator)

Juhatasid: Luule Palmiste ja Marika Kalm

Protokollis: Katrin Rajamäe

**Päevakord:**

1. Perearstiteenuse kättesaadavus
2. Terviseedendus
3. Jõgeva Tervisekeskuse loomine tulevikus
4. **Perearstiteenuse kättesaadavus ja Jõgeva Tervisekeskuse loomine tulevikus.**

Töörühma liikmed arutasid kahte teemat koos ühe päevakorrapunktina.

Esmalt andsid töörühma liikmed ülevaate, kuidas on perearstiteenus hetkel kättesaadav omavalitsustes.

Torma vald: Meie perearst võtab vastu Tormas. Ta on andnud nõusoleku osaleda Mustvee Tervisekeskuse projektis, sest Torma perearstil on palju patsiente ka Kasepääl ja Mustvees. Volikogu on seisukohal, et Mustvee Tervisekeskuse projekti omaosalust võiks katta Torma vald lähtuvalt sellest, palju on perearstil patsiente Peipsi piirkonna omavalitsustest.

Palamuse vald: Meil on valla ruumides perearst, võtab vastu Palamusel ja Kaareperes. Teadaolevalt perearst üheski tervisekeskuse projektis ei osale.

Jõgeva vald: Meil on perearsti vastuvõtupunktid Laiusel, Kuremaal ja Vaimastveres. Laiusel-Kuremaal on üks perearst, kes võtab vastu mõlemas kohas eri päevadel. Vaimastveres on eraldi perearst oma nimistuga. Maapiirkonna perearstide toetamine peaks jätkuma valla eelarvest seni kuni pole loodud tervisekeskust.

Jõgeva linn: Linnas on perearstid koondunud ühte kohta, kuid tervisekeskuse projektis nad osaleda ei soovinud.

Edasi jätkus arutelu Jõgeva tervisekeskuse loomise teemal.

Jõgeva vald: Jõgeva Haigla soovis esitada taotluse, kuid seda siiski ei esitatud. Täpset infot ei tea, aga üks põhjus oli see, et kaasfinantseeringut Jõgeva linnalt ja vallalt ei saadud.

Töörühm oli üksmeelselt nõus, et tervisekeskust on siiski vaja perspektiivis Jõgevale. Üks teenus, mida saaks tervisekeskus pakkuda, on koduõenduse teenus. See on hetkel oluline teema, sest perearstidelt on see võimalus ära võetud seadusandlusega.

**Ettepanekud juhtkomisjonile:**

1. Ühinemislepingusse lisada punkt Jõgeva Tervisekeskuse loomise kohta.
2. Tervisekeskuse projekti omafinantseeringut võiks omavalitsused katta ühiselt ühinemistoetusest.

**2. Terviseedendus**

Töörühma liikmed arutasid terviseedendusega seotud võimalike lepingupunktide üle. Leiti, et terviseedenduse osas peaks rohkem tegema koostööd perearstide ja –õdedega. Lepiti kokku, et ühinenud omavalitsuses tuleks koostada ühine terviseprofiil.

**Töörühma ettepanekud ühinemislepingusse tervishoiu osas:**

* Tagatakse ühtlaselt ja pidevalt kättesaadav perearsti- , pereõe- ja koduõendusteenus.
* Tervishoiuteenuse osutamise süsteemsuse ja efektiivsuse saavutamiseks toetatakse Jõgeva ja Mustvee Tervisekeskuse väljaarendamist koos filiaalidega, et oleks tagatud kvaliteetsed ja aastaringsed meditsiini- ja tugiteenused.
* Terviseedendus ja tervislike eluviiside propageerimine ning selleks tingimuste loomine on Valla prioriteet. Tehakse koostööd perearstide praksistega.
* Vallas koostatakse ühine terviseprofiil.